VDSS sklep Psp 310/2014
Sodna praksa Višjega delovnega in socialnega sodišča, 2014-11-13

Nada Perić Vlaj (preds.), Jože Cepec (poroč.), Edo Škrabec

denarna socialna pomoč - zavrženje tožbe - sodno varstvo - procesna predpostavka - pritožba

Tožnica je imela zoper izpodbijano odločbo prvostopenjskega organa možnost pritožbe. Ker tega pravnega sredstva ni izkoristila, je sodišče prve stopnje njeno tožbo pravilno zavrglo kot preuranjeno (75. člena ZDSS-1).

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom zavrglo tožbo tožnice, ki jo je ta vložila 9. 4. 2014, ker je bila vložena zoper prvostopenjsko odločbo, katera je v pravnem pouku napotovala tožnica na pritožbeni organ - CSD A. in ne na sodišče.

Zoper sklep o zavrženju tožbe se pritožuje tožnica in v pritožbi navaja, da ji Center za socialno delo in Občina A. ne dodelita denarne pomoči in ne razumeta njene stiske. Njen dohodek znaša 192,00 EUR, preživnino, ki bi jo morala dobiti od moža v višini 150,00 EUR pa ji ta ne plačuje. Pritožnica navaja, kakšne dohodke ima mož, glede svojega socialnega stanja še navede, da nima denarja za hrano oziroma za osnovne potrebe. Sodišče prosi, da urgira na občinsko oblast.

Pritožbeno sodišče je v skladu s 366. členom Zakona o pravdnem postopku (Ur. l. RS, št. 26/99 s spremembami - v nadaljevanju: ZPP) preizkusilo izpodbijani sklep v obsegu, kakor ga določa 2. odstavek 350. člena ZPP. Po opravljenem preizkusu pritožbeno sodišče ugotavlja, da je sodišče prve stopnje pravilno ugotovilo dejansko stanje, na tako ugotovljeno dejansko stanje pravilno uporabilo materialno pravo, pri tem pa tudi ni prišlo do bistvenih kršitev določb pravdnega postopka, na katere pritožbeno sodišče pazi po uradni dolžnosti.

Sodišče prve stopnje je s strani tožnice dne 14. 4. 2014 dobilo vlogo, ki jo je štelo kot tožbo zoper odločbo Centra za socialno delo A.. Z odločbo je bila vloga tožnice za dodelitev izredne denarne socialne pomoči zavrnjena. Sodišče je nadalje ugotovilo, da je tožnica v tožbi izpodbijala odločbo Centra za socialno delo št. ... z dne 7. 4. 2014. Citirana odločba je odločba prvostopenjskega organa, ki vsebuje tudi pravilni pravni pouk, ki tožnico napotuje, da lahko vloži pritožbo pri Centru za socialno delo A., v roku 15 dni po vročitvi odločbe.

Ob tako ugotovljenem dejanskem stanju je sodišče pravilno ugotovilo, da tožba ni dopustna, saj je ta vložena prezgodaj.

Kadar se o pravici, obveznosti ali pravni koristi iz sistema socialne varnosti odloča z upravnim aktom je socialni spor, na podlagi 1. odstavka 63. člena Zakona o delovnih in socialnih sodiščih (Ur. l. RS, št. 2/2004 in nasl. - v nadaljevanju: ZDSS-1), dopusten, če tožeča stranka uveljavlja, da je prizadeta v svojih pravicah ali pravnih koristih zaradi dokončnega upravnega akta ali zaradi tega, ker upravni akt ni bil izdan in ji vročen v zakonitem roku. V takšnih primerih socialni spor ni dopusten, če stranka, ki je imela možnost vložiti pritožbo zoper upravni akt, pritožbe ni vložila ali jo je vložila prepozno (2. odstavek 63. člena ZDSS-1). Navedena zakonska določba ureja t.i. procesno predpostavko, ki jo mora sodišče upoštevati po uradni dolžnosti, saj v primeru, da ta ni podana, spor ni dopusten.

Ker je sodišče prve stopnje ugotovilo, da je imela tožnica zoper izpodbijano odločbo prvostopenjskega organa št. ... z dne 7. 4. 2014 možnost pritožbe in da gre za prvostopenjsko odločbo, je ravnalo pravilno, ko je tožbo zavrglo, saj je ta bila vložena prezgodaj in je ravnalo v skladu z določbo 75. člena ZDSS-1.

Navedbe pritožnice v pritožbi, da Center za socialno delo in Občina A. zavračata njene vloge za dodelitev denarne pomoči in ne razumeta njeno socialno stisko ter, da ji mož ne plačuje preživnine in kakšne dohodke ima mož, niso relevantne za odločitev v predmetni zadevi.

Na podlagi navedenega je pritožbeno sodišče v skladu z 2. točko 365. člena ZPP pritožbo kot neutemeljeno zavrnilo in potrdilo sklep sodišča prve stopnje.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.